Jaagduiwel beweer hy is laat vir eie troue | Maroela Media
'n Besope motoris wat Sondagoggend op die N17 in die Germiston-gebied aan die Oos-Rand vir 'n spoedoortreding vasgetrek is, het glo aan verkeersbeamptes gesê hy is 'n bruidegom wat laat is vir sy troue.
Hoofsupt. Wilfred Kgasago, woordvoerder van die Ekurhuleni Metropolisie (EMPD), sê dít was net een van verskeie verskonings wat motoriste vanoggend aangebied het nadat hulle die spoedoortreding van 120 km/h op die snelweg oorskry het.
Volgens Kgasago is daar vanoggend tussen 05:45 en 09:35 vyf motoriste in hegtenis geneem op die N17 tussen die Guthrie- en Heidelbergweg-brug. Al dié motoriste was mans tussen 24 en 38 jaar oud. "Hulle het uitermatige spoedoortredings aangeteken van tussen 165 km/h en 173 km/h. Vier van hulle was in sedans, terwyl een in 'n sportnutsvoertuig was," het Kgasago gesê.
Hy sê 'n 34-jarige bestuurder wat 173 km/h in 'n Volkswagen‑sedanmotor gery het, is ook van dronkbestuur aangekla. Die vermeende bruidegom is om 09:34 in hegtenis geneem nadat die 24-jarige man in 'n Ford-sportnutsvoertuig gejaag het "om by sy troue uit te kom".
Die vyf spoedvrate is by die Elsburg-polisiestasie van roekelose en nalatige bestuur aangekla en op R1 000 borgtog elk vrygelaat.
Hulle sal binnekort in die Germiston-landdroshof verskyn.
Die 34 jarige man se troue gaan in die tronk gehou word. 173kms per uur en dronkbestuur. Groot moeilikheid.
Duidelik kan almal sien waarom die moord syfer op ons paaie die res van die Wereld voorspring, by ver.
Publiserr die padvarke se name!
my persoonlike opinie is dat 75% van die bestuurders ry met 'n gekoopte bestuurders lisensie, en het geen idee wat verkeersreëls is nie. ek sien op 'n daaglikse basis dat hulle nie eers weer waarvoor 'n dubbele witstreep daar is nie. Dit is SA se grootste probleem